b'\n_START_ARTICLE_\nObligaatio\n_START_SECTION_\nObligaatio Suomessa\n_START_PARAGRAPH_\nSuomessa lasketaan liikkeeseen yleens\xc3\xa4 vain kiinte\xc3\xa4korkoisia obligaatioita, joiden lyhennykset liikkeeseenlaskija maksaa joko vuotuisina erin\xc3\xa4 tai yhdell\xc3\xa4 kertaa laina-ajan p\xc3\xa4\xc3\xa4ttyess\xc3\xa4. Obligaatiot voidaan antaa pankin, muun sijoittajan tai yleis\xc3\xb6n merkitt\xc3\xa4viksi. Suomen obligaatiolainojen laina-ajat ovat kansainv\xc3\xa4lisesti katsottuna lyhyit\xc3\xa4, tavallisesti alle kymmenen vuotta. Obligaatiot voidaan vaihtaa rahaksi arvopaperip\xc3\xb6rssiss\xc3\xa4, jossa obligaatioiden kurssit ilmoitetaan prosentteina nimellisarvosta._NEWLINE_Suomen ensimm\xc3\xa4inen obligaatio laskettiin liikkeelle vuonna 1841, jolloin Suomen Senaatti sai Keisarillisen Majesteetin julistuksella oikeuden antaa 100 hopearuplan arvoisia welkaseteleit\xc3\xa4 eli obligatsioneja. Suomen Pankki teki ensimm\xc3\xa4isen ja viimeisen liikkeellelaskunsa, ja veti varsin pian pois koko lainan lyhent\xc3\xa4m\xc3\xa4ll\xc3\xa4 velkap\xc3\xa4\xc3\xa4omaa suunniteltua nopeammalla aikataululla._NEWLINE_T\xc3\xa4m\xc3\xa4n ensimm\xc3\xa4isen obligaation j\xc3\xa4lkeen liikkeellelaskijaksi ryhtyi valtio, joka emittoi (laski liikkeelle) ensimm\xc3\xa4isen varsinaisen valtion obligaation. T\xc3\xa4m\xc3\xa4n lainan valuuttana oli rupla, korko 4 prosenttia ja juoksuaika 15 vuotta. Lainalla ker\xc3\xa4tyill\xc3\xa4 p\xc3\xa4\xc3\xa4omilla rahoitettiin Saimaan kanavan rakentamista. Koska obligaatioilla ei viel\xc3\xa4 tuolloin ollut toimivia j\xc3\xa4lkimarkkinoita, p\xc3\xb6rssi\xc3\xa4 tai pankkien noteerauksia, hyv\xc3\xa4ksyi valtio, ett\xc3\xa4 obligaation haltijat saattoivat k\xc3\xa4ytt\xc3\xa4\xc3\xa4 niit\xc3\xa4 laillisina maksuv\xc3\xa4linein\xc3\xa4 setelien sijaan ja rinnalla. Kansan suussa obligaatiot saivat nopeasti lempinimen "Saima sedlar"._NEWLINE_Vasta 1860-luvulla valtion rinnalle alkoi ilmaantua muitakin obligaatioiden liikkeellelaskijoita, l\xc3\xa4hinn\xc3\xa4 Hypoteekkiyhdistys sek\xc3\xa4 Suomen vanhin liikepankki Suomen Yhdyspankki. Samalla Suomeen alkoi varovasti kehitty\xc3\xa4 erilaisten p\xc3\xb6rssi- ja j\xc3\xa4rjestettyjen arvopaperihuutokauppojen my\xc3\xb6t\xc3\xa4 j\xc3\xa4lkimarkkinat sek\xc3\xa4 osakkeille ett\xc3\xa4 obligaatioille._NEWLINE_Vuosien ja vuosikymmenten saatossa vanhoista Saima sedlarista ja welkaseteleist\xc3\xa4 kehkeytyi valtion obligaatio, mist\xc3\xa4 yll\xc3\xa4 on kuvaus. Vuosikymmenten kuluessa obligaatio on kuitenkin hakenut kullekin ajalle sopivimman ulkoasun ja rakenteen._NEWLINE_Alussa korko oli kiinte\xc3\xa4 ja p\xc3\xa4\xc3\xa4omat lyhennettiin arpomalla joka vuosi osa yksitt\xc3\xa4isist\xc3\xa4 obligaatioista kokonaan lunastettaviksi. N\xc3\xa4in meneteltiin p\xc3\xa4\xc3\xa4s\xc3\xa4\xc3\xa4nt\xc3\xb6isesti 1940-luvulle asti. Vuosina 1940-80 oli vallalla tasalyhenteisten obligaatioiden kausi. Lainan p\xc3\xa4\xc3\xa4omaa lyhennettiin jokaisen obligaation osalta vuosittain sovitun verran kunnes koko lainap\xc3\xa4\xc3\xa4oma tuli maksetuksi. Nyky\xc3\xa4\xc3\xa4n obligaatiot ovat l\xc3\xa4hes poikkeuksetta bullet-lainoja, joissa p\xc3\xa4\xc3\xa4oma maksetaan kerralla takaisin juoksuajan p\xc3\xa4\xc3\xa4tytty\xc3\xa4._NEWLINE_Korot on obligaatioille yleens\xc3\xa4 maksettu vuosittain. Poikkeus ovat vuodet 1920\xe2\x80\x931945, jolloin laskettiin liikkeelle paljon palkinto-obligaatioita. N\xc3\xa4iss\xc3\xa4 p\xc3\xa4\xc3\xa4oman sai takaisin yleens\xc3\xa4 kokonaan juoksuajan j\xc3\xa4lkeen. Korko puolestaan sijoitettiin yhteiseen pottiin, josta arvottiin muutamalle obligaation haltijalle ylisuuri osuus. T\xc3\xa4m\xc3\xa4 arpaobligaatio muistutti hieman tavallista kalliimpaa raha-arpaa, jonka p\xc3\xa4\xc3\xa4oma saatiin takaisin muutaman vuoden p\xc3\xa4\xc3\xa4st\xc3\xa4, jos arpaonni ei olisi korkoarpajaisissa suosinutkaan._NEWLINE_Obligaatiot olivat ennen arvo-osuusj\xc3\xa4rjestelm\xc3\xa4\xc3\xa4n siirtymist\xc3\xa4 paperisia, turvapainatuksella painettuja koristeellisia dokumentteja. Reaaliarvonsa menett\xc3\xa4neit\xc3\xa4 vanhoja obligaatioiden kantalippuja ker\xc3\xa4ill\xc3\xa4\xc3\xa4n. Obligaatioiden, kuten vanhojen osakekirjojen, ker\xc3\xa4ily on osa laajempaa vanhojen arvopapereiden ker\xc3\xa4ily\xc3\xa4 eli skripofiliaa._NEWLINE_Tuotto-obligaatio tarkoittaa Suomen valtion yksityishenkil\xc3\xb6ille tarjoamaa joukkolainaa. Sarjaobligaatio puolestaan tarkoittaa valtion joukkolainaa, jota tarjotaan institutionaalisille sijoittajille.'